Albula-Alpen
Store norske leksikon,Geografi,Verdens geografi,Europa,Sveits’ geografi
Albula-Alpen er en fjellkjede i det sørøstlige Sveits, i kanton Graubünden. Den er en del av de Rätiske alper. Albula-Alpen er ikke skarpt avgrenset, men området regnes vanligvis begrenset av elva Inns dalføre (Engadin) i sørøst og dalføret til Landwasser, en bielv til Hinterrhein, i nordvest. Fjellkjeden strekker seg fra Malojapass og Averserrhein, også bielv til Hinterrhein, i sørvest til Flüelapass og fjellmassivet Silvretta i nordøst. Albula har en rekke topper over 3000 moh. Høyest er Piz Kesch (3418 moh.) nord for Albulapass.
Albula-Alpen danner vannskillet mellom Rhinen og dens bielver i nord og Donau ved bielva Inn i sør.Over Albula-Alpen fører veier over Julierpass (retoromansk Pas dal Güglia; 2284 moh.) og Albulapass (Pass dal Avra; 2312 moh.) mellom Chur og Oberengadin, og over Füelapass (2283 moh.) går vei mellom Davos og Unterengadin.Rhätische Bahn går over Albula mellom Chur og St. Moritz og går videre over Bernina til Tirano i Italia. Begge banestrekningene er på UNESCOs liste over verdens kultur- og naturarv. Les mer i Store norske leksikon Sveits' geografi Sveits